CELEX: 32022R0192
Language: ro
Date: 2021-10-20 00:00:00
Title: Regulamentul delegat (UE) 2022/192 al Comisiei din 20 octombrie 2021 de modificare a standardelor tehnice de reglementare prevăzute în Regulamentul delegat (UE) nr. 1151/2014 al Comisiei în ceea ce privește informațiile care trebuie notificate în exercitarea dreptului de stabilire și a libertății de a presta servicii (Text cu relevanță pentru SEE)

14.2.2022   
               
               
                  RO
               
               
                  Jurnalul Oficial al Uniunii Europene
               
               
                  L 31/1
               
            
         REGULAMENTUL DELEGAT (UE) 2022/192 AL COMISIEI
         din 20 octombrie 2021
         de modificare a standardelor tehnice de reglementare prevăzute în Regulamentul delegat (UE) nr. 1151/2014 al Comisiei în ceea ce privește informațiile care trebuie notificate în exercitarea dreptului de stabilire și a libertății de a presta servicii
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2013/36/UE a Parlamentului European și a Consiliului din 26 iunie 2013 cu privire la accesul la activitatea instituțiilor de credit și supravegherea prudențială a instituțiilor de credit și a firmelor de investiții, de modificare a Directivei 2002/87/CE și de abrogare a Directivelor 2006/48/CE și 2006/49/CE (1), în special articolul 35 alineatul (5), articolul 36 alineatul (5) și articolul 39 alineatul (4),
         întrucât:
         
                     (1)
                  
                  
                     Regulamentul delegat (UE) nr. 1151/2014 al Comisiei (2) specifică informațiile care trebuie notificate de instituțiile de credit în exercitarea dreptului de stabilire și a libertății de a presta servicii.
                  
               
                     (2)
                  
                  
                     Pentru a favoriza convergența practicilor de evaluare ale autorităților competente în ceea ce privește notificarea transmisă de instituțiile de credit, informațiile specificate în Regulamentul delegat (UE) nr. 1151/2014 ar trebui detaliate suplimentar. De asemenea, este necesar să se actualizeze anumite trimiteri la acte juridice, pentru a se asigura securitatea juridică.
                  
               
                     (3)
                  
                  
                     Informațiile furnizate de instituția de credit printr-o notificare a pașaportului pentru sucursală ar trebui să fie suficient de detaliate pentru ca autoritatea competentă din statul membru de origine să fie în măsură să efectueze o evaluare exactă și cuprinzătoare a capacității instituției de credit de a desfășura activitățile pentru care se transmite notificarea pașaportului. În acest scop, informațiile furnizate ar trebui să indice data de începere preconizată a fiecărei activități, și nu doar data de începere preconizată a activităților principale. În mod similar, planul financiar care conține previziuni pentru bilanțul și contul de profit și pierdere pentru o perioadă de trei ani ar trebui să includă ipotezele care stau la baza acestora.
                  
               
                     (4)
                  
                  
                     Pentru a spori eficiența identificării instituției de credit în comunicarea dintre autoritățile competente din statul membru de origine și din statul membru gazdă sau în comunicarea dintre statul membru gazdă sau statul membru de origine și instituția de credit în cauză, informațiile furnizate de instituția de credit autorităților competente ar trebui să includă codul național de referință al instituției de credit și identificatorul entității juridice, dacă sunt disponibile.
                  
               
                     (5)
                  
                  
                     Este important să se asigure siguranța depozitelor și să se sporească certitudinea factuală și fiabilitatea informațiilor financiare furnizate de instituția de credit autorităților competente. Prin urmare, este necesar ca instituția de credit, atunci când transmite o comunicare cu privire la încetarea planificată a activității unei sucursale, să notifice autorității competente măsurile care au fost sau care sunt luate pentru a se asigura că sucursala nu va mai deține depozite sau alte fonduri rambursabile de la public după încetarea activității sucursalei respective.
                  
               
                     (6)
                  
                  
                     Notificarea pașaportului referitoare la serviciu ar trebui să fie suficient de detaliată pentru ca autoritatea competentă din statul membru de origine să fie în măsură să efectueze o evaluare exactă și cuprinzătoare a capacității instituției de credit de a desfășura activitățile pentru care se transmite notificarea pașaportului. Prin urmare, informațiile furnizate ar trebui să indice data de începere preconizată a fiecărei activități, și nu doar data de începere preconizată a activităților principale.
                  
               
                     (7)
                  
                  
                     Prin urmare, Regulamentul delegat (UE) nr. 1151/2014 ar trebui modificat în consecință.
                  
               
                     (8)
                  
                  
                     Prezentul regulament se bazează pe proiectele de standarde tehnice de reglementare transmise Comisiei de Autoritatea Bancară Europeană.
                  
               
                     (9)
                  
                  
                     Autoritatea Bancară Europeană a organizat consultări publice deschise cu privire la proiectele de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat opinia Grupului părților interesate din domeniul bancar, instituit în conformitate cu articolul 37 din Regulamentul (UE) nr. 1093/2010 al Parlamentului European și al Consiliului (3),
                  
               ADOPTĂ PREZENTUL REGULAMENT:
         
            Articolul 1
            Modificări aduse Regulamentului delegat (UE) nr. 1151/2014
            Regulamentul delegat (UE) nr. 1151/2014 se modifică după cum urmează:
            
                        1.
                     
                     
                        Articolul 3 se modifică după cum urmează:
                        
                                    (a)
                                 
                                 
                                    la alineatul (1), litera (a) se înlocuiește cu următorul text:
                                    
                                                „(a)
                                             
                                             
                                                denumirea și adresa instituției de credit, precum și locul principal de activitate preconizat al sucursalei;”;
                                             
                                          
                              
                                    (b)
                                 
                                 
                                    alineatul (2) se modifică după cum urmează:
                                    
                                                (i)
                                             
                                             
                                                la litera (a), punctele (ii) și (iii) se înlocuiesc cu următorul text:
                                                
                                                            „(ii)
                                                         
                                                         
                                                            o listă cu activitățile menționate în anexa I la Directiva 2013/36/UE pe care instituția de credit intenționează să le desfășoare în statul membru gazdă, inclusiv data de începere preconizată pentru fiecare activitate, indicată cât mai exact posibil, și, în cazul încetării activităților, lista activităților care încetează;
                                                         
                                                      
                                                            (iii)
                                                         
                                                         
                                                            o listă a activităților care vor constitui activitatea principală în statul membru gazdă;”;
                                                         
                                                      
                                          
                                                (ii)
                                             
                                             
                                                la litera (b), punctul (iii) se modifică după cum urmează:
                                                
                                                            —
                                                         
                                                         
                                                            partea introductivă se înlocuiește cu următorul text:
                                                            
                                                                        „(iii)
                                                                     
                                                                     
                                                                        în cazul în care sucursala ar urma să desfășoare una sau mai multe dintre serviciile și activitățile de investiții definite la articolul 4 alineatul (1) punctul 2 din Directiva 2014/65/UE a Parlamentului European și a Consiliului (*), o descriere a următoarelor dispoziții:
                                                                     
                                                                  
                                                      
                                                            —
                                                         
                                                         
                                                            a doua liniuță se înlocuiește cu următorul text:
                                                            
                                                                        „—
                                                                     
                                                                     
                                                                        dispozițiile privind respectarea obligațiilor prevăzute la articolele 24-28 din Directiva 2014/65/UE și măsurile adoptate în temeiul acestora de către autoritățile competente relevante din statul membru gazdă;”;
                                                                     
                                                                  
                                                      
                                          
                                                (iii)
                                             
                                             
                                                la litera (d), punctul (i) se înlocuiește cu următorul text:
                                                
                                                            „(i)
                                                         
                                                         
                                                            un plan financiar care să conțină previziuni pentru bilanțul și contul de profit și pierdere pentru o perioadă de trei ani, inclusiv ipotezele subiacente;”.
                                                         
                                                      
                                          
                              
                  
                        2.
                     
                     
                        La articolul 4 alineatul (2), se adaugă următoarea literă (d):
                        
                                    „(d)
                                 
                                 
                                    în cazul în care sucursala atrage sau a atras depozite și alte fonduri rambursabile în exercitarea activităților sale, o declarație a instituției de credit privind măsurile care au fost sau care sunt luate pentru a se asigura că instituția de credit nu va mai deține depozite sau alte fonduri rambursabile de la public după încetarea activității sucursalei respective.”
                                 
                              
                  
                        3.
                     
                     
                        La articolul 5, litera (c) se înlocuiește cu următorul text:
                        
                                    „(c)
                                 
                                 
                                    data de începere preconizată, indicată cât mai exact posibil, pentru fiecare activitate pe care instituția de credit intenționează să o desfășoare.”
                                 
                              
                  
         
            Articolul 2
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 20 octombrie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 176, 27.6.2013, p. 338.
         
            (2)  Regulamentul delegat (UE) nr. 1151/2014 al Comisiei din 4 iunie 2014 de completare a Directivei 2013/36/UE a Parlamentului European și a Consiliului în ceea ce privește standardele tehnice de reglementare privind informațiile care trebuie notificate în exercitarea dreptului de stabilire și a libertății de a presta servicii (JO L 309, 30.10.2014, p. 1).
         
            (3)  Regulamentul (UE) nr. 1093/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Bancară Europeană), de modificare a Deciziei nr. 716/2009/CE și de abrogare a Deciziei 2009/78/CE a Comisiei (JO L 331, 15.12.2010, p. 12).